Eurovizijos dainų konkursas 2016
Eurovizijos dainų konkursas 2016 – 61-asis „Eurovizijos“ dainų konkursas, kuris vyko Švedijoje jau šeštą kartą. Renginio vieta buvo „Ericsson Globe“ arena, Stokholmas. Šalis teisę surengti konkursą iškovojo po Måns Zelmerlöw pergalės 2015 m. „Eurovizijoje“ su daina „Heroes“. Tai jau buvo trečias kartas, kai Švedija rengė konkursą šiame amžiuje (nuo 2000 metų), kadangi Švedija konkursą rengė 2000 m. Stokholme, o po to – 2013 m. Malmėje. Pusfinaliai vyko 2016 m. gegužės 10 d. ir gegužės 12 d., o finalas – gegužės 14 d. Konkursą vedė Petra Mede ir M. Zelmerlöw. Konkurse dalyvavo 42 šalys. Į „Euroviziją“ sugrįžo Bulgarija, Kroatija, Bosnija ir Hercegovina bei Ukraina. 2015 metais tik finale dalyvavusi Australija, šiemet turėjo praeiti ir pusfinalių etapą. Šiemet konkurse nebuvo atlikėjo neišsirinkusios Portugalijos, o Rumunija buvo priversta pasitraukti dėl nacionalinio transliuotojo didelių, kelerius metus neapmokėtų skolų Europos transliuotojų sąjungai (EBU). Šių metų konkursas buvo pirmasis su nauja balsavimo sistema nuo 1975 metų – du atskirus taškų rinkinius išdalino tiek profesionalų komisija, tiek žiūrovai. Nugalėtoja tapo Ukrainos atstovė Džamala su daina „1944“, surinkusia 534 taškus. Tai antrasis šalies laimėjimas konkurse, po Ruslanos pergalės su daina „Wild Dances“ 2004 m. Be to, tai buvo pirmas kartas po žiūri balsavimo įvedimo, kuomet nugalėtojas neužėmė pirmos vietos nei žiuri balsavime (nugalėjo Australija), nei telebalsavime (nugalėjo Rusija) ir abiejuose balsavimuose liko antras. Tai taip pat buvo pirmas kartas, kai konkurse nugalėjo daina, turinti žodžių Krymo totorių kalba.